**Helikopterflyvninger skaber uro ved betalingsjagter i Nørlund Plantage.**

Lokalredaktør ved Jæger, Troels Romby Larsen har modtaget flere henvendelser fra naboer til Nørlund Plantage, som ved betalingsjagterne i Nørlund Plantage følte sig voldsomt generede af helekopterflyvning i lav højde langs sydsiden af plantagen. Henvendelserne gav udtryk for undren over, at man netop på disse to dage skulle flyve i lav højde over deres område.

Troels Romby oplevede selv flyvningerne, da han deltog som fotograf i en af jagterne med henblik på at lave en historie om jagten til brug i bladet Jæger. Han fik også fra den stige, han sad i, taget billeder af en helikopter i lav højde.

På den baggrund gav han sig til at undersøge sagen nærmere.

En mail til Naturstyrelsen v/ Poul Ravnbæk med følgende svar:

Jeg kan oplyse, at Naturstyrelsens betalende skytter også følt sig generet af helikopterflyvningen.Naturstyrelsen Midtjylland har ikke noget med flyvningerne at gøre, og det har vi oplyst til dem, som har henvendt sig til os herom.

Der er ifølge vores oplysninger, som du selv skriver, tale om militærøvelsesflyvning. Naturstyrelsen ikke har formelle indsigelsesmuligheder. Jeg er ikke bekendt med klager eller politianmeldelser.

Håber, at dette er tilstrækkeligt.

Mvh. Poul

Kontakten med Flyvestation Karup var mere besværlig.

I første omgang skrev Troels:

Jeg er lokalredaktør på Danmarks Jægerforbund medlemsblad, Jæger, kreds 2+3 (hele det midtjyske område fra Ringkøbing til Grenaa), og er blevet bekendt med voldsomme frustrationer blandt især naboerne til Nørlund Plantage, der har følt sig meget generet af helikopterflyvninger på dage hvor staten afholder store bevægelsesjagter på kronvildtet, har siddet på jagt på deres egne arealer, der støder op til statens.

Blandt naboerne især syd for Nørlund er man af den klare opfattelse, at det er mere end påfaldende at helikopterflyvningerne finder sted på datoer, hvor der er jagt i statsskoven, og at der flyves på en måde og ad nogle ruter, så det kunne se ud som om, flyvningerne har til formål at skræmme kronvildtet fra at forlade statsskoven – og dermed ikke kommer for hos nabojægerne.

Jeg har kontaktet statsskovrider Poul Ravnsbæk, der klart afviser, at han har noget som helst med flyvningerne at gøre.

**Endelig kom nedenstående svar med Troels spørgsmål indsat:**

Tak for din mail. Vi beklager det sene svar.

Jeg har indsat svar på dine spørgsmål nederst i mailen, men vil lige opsummere på forhånd:

Helicopter Wing Karup flyver ikke bevidst i områder, hvor der drives jagt. Der findes ikke, som der lægges op til i spørgsmålene, noget aftalt spil mellem Naturstyrelsen og Forsvaret.

Hvis helikopterflyvningerne forstyrrer jagterne i områderne i og omkring Nørlund Plantage, så er det tilfældigheder. Det er beklageligt. Det vil Helicopter Wing Karup gøre et forsøg på at undgå i fremtiden. Det skal dog siges, at vi ikke kan give nogen garanti for, at det helt kan undgås.

Forsvaret har lang tradition for - i så høj grad som muligt - at tilpasse den militære øvelsesaktivitet til det omkringliggende samfund, så der er så få gener som muligt. Der er eksempelvis gårde og landområder, der ikke bliver fløjet over på bestemte tidspunkter af året, så det ikke forstyrrer i forskellige parringssæsoner.

Dine spørgsmål og svar på samme:

1. Har Flyvestation Karup (FK) haft kontakt med medarbejdere ansat i Naturstyrelsen omkring helikopterflyvninger på de dage, hvor statsskoven har afholdt bevægelsesjagter/betalingsjagter?

- Flyverkommandoen har efter en konkret henvendelse fra naboerne til Nørlund Plantage rettet kontakt til Naturstyrelsen for at afdække om der var blevet afviklet jagt på de af naboerne oplyste datoer.

Efter de seneste henvendelser har Flyverkommandoen også været i dialog med Naturstyrelsen for at få afdækket, hvilke specifikke datoer flyvning i Nørlund Plantage ikke er hensigtsmæssig fremadrettet.

1. Har FK områder i det midtjyske hvor der trænes helikopterflyvning i lav højde og hvor ofte bruges områderne i givet fald? Faste ugedage, faste uger, faste tidspunkter på døgnet? Er det i givet fald muligt at få en oversigt over datoer foruden et kort over området, som må bruges i Jæger?

- Helicopter Wing Karup råder over en række lavflyvningsruter og –områder, i Midtjylland – herunder ved Nørlund Plantage. Det er ikke muligt at lave en præcis oversigt over datoer og områder. Det skyldes først og fremmest hensyn til operationssikkerheden. For det andet skyldes det, at det er nødvendigt for flyvestationen at have mulighed for at tilpasse planlagte flyvninger efter den aktuelle bemanding, antal helikoptere og besætninger.

1. Er FK bekendt med, at ovennævnte helikopterflyvninger har skabt en mistanke blandt statens nabojægere om aftalt spil mellem Naturstyrelsen og FK?

- Nej ikke direkte, Det er dog blevet insinueret i en mail fra en af naboerne. Det er beklageligt hvis det er tilfældet, og vi vil gerne understrege, at sammenfald mellem jagter og flyvninger beror på tilfældigheder.

1. Har FK planer om i fremtiden at koordinere datoer og flyvninger med Naturstyrelsen så forstyrrelserne ikke gentages.

- Ja. Helicopter Wing Karup får gennem Flyverkommandoen tilsendt datoer over bevægelsesjagter fra Naturstyrelsen, så Helicopter Wing Karup kan friholde områder for flyvning i videst muligt omfang de pågældende dage.

Med venlig hilsen

Lars Skjoldan

Leder af Kommunikationssektionen Vest

Kommunikations- og Pressesektionen